b'\n_START_ARTICLE_\nJonas Vai\xc4\x8denonis\n_START_SECTION_\nBiografija\n_START_PARAGRAPH_\nGim\xc4\x97 1969\xc2\xa0m. spalio 25 d. Kaune, \xc5\xbdaliakalnyje. 1990\xe2\x80\x932003\xc2\xa0m. studijavo Vilniaus ir Vytauto Did\xc5\xbeiojo universitetuose. 2003\xc2\xa0m. VDU apgyn\xc4\x97 istorijos krypties daktaro disertacij\xc4\x85. 1987\xe2\x80\x932006\xc2\xa0m. dirbo Vytauto Did\xc5\xbeiojo karo muziejuje. Nuo 2001\xc2\xa0m. VDU Vie\xc5\xa1ojo administravimo katedros asistentas valandininkas, 2004\xe2\x80\x932005\xc2\xa0m.\xc2\xa0\xe2\x80\x93 VDU Humanitarini\xc5\xb3 moksl\xc5\xb3 fakulteto Istorijos katedros lektorius, 2006\xe2\x80\x932012\xc2\xa0m. VDU HMF Istorijos katedros docentas, nuo 2012\xc2\xa0m. rugs\xc4\x97jo eina VDU HMF Istorijos katedros profesoriaus pareigas. 2010\xc2\xa0m. bir\xc5\xbeelio 30 d. suteiktas pedagoginis docento vardas. Nuo 2006\xc2\xa0m. rugs\xc4\x97jo iki 2008\xc2\xa0m. bir\xc5\xbeelio VDU HMF prodekanas. 2008\xc2\xa0m. bir\xc5\xbeelio 3 d. paskirtas \xc4\xaf VDU Humanitarini\xc5\xb3 moksl\xc5\xb3 fakulteto dekano pareigas. Nuo 2010\xc2\xa0m. VDU HMF prodekanas.\n_START_SECTION_\nMokslini\xc5\xb3 studij\xc5\xb3 ir tyrim\xc5\xb3 sritys\n_START_PARAGRAPH_\n1918\xe2\x80\x931940\xc2\xa0m. Lietuvos Respublikos kariuomen\xc4\x97s ir diplomatijos istorija. Specialiai domisi tautin\xc4\x97mis ma\xc5\xbeumomis kariuomen\xc4\x97je, uniformologija ir ginkl\xc5\xb3 istorija, kariuomen\xc4\x97s vie\xc5\xa1uoju gyvenimu, kariniais ritualais, atskir\xc5\xb3 kariuomen\xc4\x97s dalini\xc5\xb3 istorija, karo belaisviais, Lietuvos \xc5\xa1auli\xc5\xb3 s\xc4\x85jungos istorija. Taip pat 1918\xe2\x80\x931940\xc2\xa0m. laikotarpio Kauno miesto istorija.\n_START_SECTION_\nPublikacijos\n_START_PARAGRAPH_\n2004\xc2\xa0m. i\xc5\xa1leido dvi monografijas: \xe2\x80\x9eLietuvos kariuomen\xc4\x97 valstyb\xc4\x97s politinio gyvenimo verpetuose (1927\xe2\x80\x931940)\xe2\x80\x9c (Versus aureus) ir \xe2\x80\x9eLietuvos kari\xc5\xb3 uniformos ir lengvieji ginklai XX am\xc5\xbeiuje\xe2\x80\x9c (Baltos lankos), 2005\xc2\xa0m. kompaktin\xc4\x99 plok\xc5\xa1tel\xc4\x99 \xe2\x80\x9eLietuvos kariuomen\xc4\x97 kovose u\xc5\xbe Nepriklausomyb\xc4\x99 1918\xe2\x80\x931920\xc2\xa0m.\xe2\x80\x9c (Versus aureus, studija \xe2\x80\x9eBe pyk\xc4\x8dio\xe2\x80\x9c), 2011\xc2\xa0m. monografij\xc4\x85 \xe2\x80\x9eLietuvos karyba. Nuo balt\xc5\xb3 iki XXI am\xc5\xbeiaus: kariuomen\xc4\x97, fortifikacija, m\xc5\xab\xc5\xa1iai ir karved\xc5\xbeiai\xe2\x80\x9c (\xc5\xa0viesa), taip pat buvo \xc5\xa0viesos leidyklos enciklopedinio leidinio \xe2\x80\x9eLietuva. \xc5\xa0eimos enciklopedija\xe2\x80\x9c (2005), knygos albumo \xe2\x80\x9eKaunas. Istorija, praeitis, dabartis\xe2\x80\x9c (2006) atskir\xc5\xb3 tekst\xc5\xb3 ir leidini\xc5\xb3 besidomintiems Lietuvos istorija \xe2\x80\x9eLituanicos skrydis\xe2\x80\x9c (2006), \xe2\x80\x9eLietuvos valstyb\xc4\x97s simboliai\xe2\x80\x9d (2006), \xe2\x80\x9eLietuvos prezidentai\xe2\x80\x9d (2007), \xe2\x80\x9e\xc5\xbdygis \xc4\xaf Vilni\xc5\xb3\xe2\x80\x9c (2007) autorius. Per kelet\xc4\x85 met\xc5\xb3 yra paskelb\xc4\x99s daugiau nei 15 mokslini\xc5\xb3 straipsni\xc5\xb3 \xc4\xafvairioje Lietuvos, Latvijos ir Lenkijos spaudoje, oponavo trim daktaro disertacijoms, dalyvavo septyniose daktaro disertacij\xc5\xb3 gynimo mokslo tarybose, skait\xc4\x97 vir\xc5\xa1 30 prane\xc5\xa1im\xc5\xb3 mokslin\xc4\x97se konferencijose Lietuvoje ir u\xc5\xbesienyje. Nuo 2001\xc2\xa0m. bendradarbiauja su Visuotin\xc4\x97s lietuvi\xc5\xb3 ir Ma\xc5\xbeosios Lietuvos enciklopedij\xc5\xb3 rengimo mokslin\xc4\x97mis redakcijomis.\n_START_SECTION_\nEkspertin\xc4\x97 veikla\n_START_PARAGRAPH_\nNuo 2011\xc2\xa0m. Lietuvos Respublikos Archyv\xc5\xb3 tarybos narys (pirmininkas). Nuo 2011\xc2\xa0m. Kult\xc5\xabros paveldo departamento tre\xc4\x8diosios nekilnojamojo kult\xc5\xabros paveldo vertinimo tarybos narys(vicepirmininkas).\n_START_SECTION_\nNaryst\xc4\x97\n_START_PARAGRAPH_\n2009\xe2\x80\x932011\xc2\xa0m. Generolo Jono \xc5\xbdemai\xc4\x8dio Lietuvos karo akademijos Senato narys. 2000\xe2\x80\x932003\xc2\xa0m. ir nuo 2005\xc2\xa0m. VDU HMF Tarybos narys. Nuo 1998\xc2\xa0m. Tarptautin\xc4\x97s muziej\xc5\xb3 draugijos (ICOM) narys. 2001\xe2\x80\x932002\xc2\xa0m. Lietuvos karo istorijos draugijos valdybos narys, nuo 2003\xc2\xa0m. valdybos pirmininkas. Nuo 2003\xc2\xa0m. Kauno istorik\xc5\xb3 draugijos valdybos narys. Nuo 2008\xc2\xa0m. Kauno Tauro Lions klubo narys, 2009\xe2\x80\x932010\xc2\xa0m. klubo valdybos narys, 2010\xe2\x80\x932011\xc2\xa0m. klubo viceprezidentas, 2011\xe2\x80\x932012\xc2\xa0m. klubo prezidentas.\n_START_SECTION_\nApdovanojimai ir \xc4\xafvertinimai\n_START_PARAGRAPH_\nLietuvos moksl\xc5\xb3 akademijos Auk\xc5\xa1t\xc5\xb3j\xc5\xb3 mokykl\xc5\xb3 student\xc5\xb3 mokslini\xc5\xb3 darb\xc5\xb3 konkurso premijos (2000) ir Lietuvos Respublikos \xc5\xa1vietimo ir mokslo ministerijos Mokslo populiarinimo darb\xc5\xb3 konkurso tre\xc4\x8dios vietos (2006) laureatas. Apdovanotas Lietuvos \xc5\xa1auli\xc5\xb3 s\xc4\x85jungos \xc5\xa0auli\xc5\xb3 \xc5\xbdvaig\xc5\xbed\xc4\x97s medaliu, u\xc5\xbe Lietuvos Respublikos karybos istorijos ir \xc5\xa0auli\xc5\xb3 S\xc4\x85jungos veiklos propagavim\xc4\x85 (1997), Pirmojo Pulko II-ojo laipsnio atminimo \xc5\xbeenklu \xe2\x80\x9eU\xc5\xbe pasi\xc5\xbeym\xc4\x97jim\xc4\x85\xe2\x80\x9c u\xc5\xbe s\xc4\x85\xc5\xbeining\xc4\x85 darb\xc4\x85 ir kari\xc5\xb3 aukl\xc4\x97jim\xc4\x85 bei aktyv\xc5\xb3 kult\xc5\xabrini\xc5\xb3 rengini\xc5\xb3 organizavim\xc4\x85 (2001), Kauno miesto savivaldos 600 met\xc5\xb3 jubiliejaus pasidabruotu atminimo medaliu (2009), \xc5\xa0auli\xc5\xb3 \xc5\xbevaig\xc5\xbede (2009), u\xc5\xbe neatlygintinos kraujo donoryst\xc4\x97s propagavim\xc4\x85 \xc4\xafvertintas Kauno miesto Gerumo kristalu (2017\xc2\xa0m.).'